โบรกฯแนะสอย 7 หุ้นเด็ดก่อน XD-เก็งปันผลสูง 4% ขึ้นไป
โบรกฯแนะกลยุทธ์การลงทุน แนะนำให้ซื้อหุ้นก่อนขึ้น XD ราว 2 เดือน และขายหลัง XD ราว 2 เดือน จะให้ความน่าจะเป็นที่ราคาหุ้นจะปรับขึ้นด้วยผลตอบแทนสูงสุด ได้แก่ INTUCH, ADVANC, MCS, ASK, EASTW, SCC,SPALI
25 พ.ย. 2558

บริษัทหลักทรัพย์ เอเซีย พลัส จำกัด ระบุในบทวิเคราะห์(25 พ.ย.)ว่า ในภาวะที่ SET Index ผันผวน การลงทุนจึงจำเป็นต้องเลือกหุ้นเป็นรายตัวที่มีปัจจัยพื้นฐานแข็งแกร่ง และมีแนวโน้มผลการดำเนินงานเติบโต อย่างไรก็ตาม ในช่วงที่ดัชนีมีความผันผวนดังกล่าวจึงอาจคาดหวังในการลงทุนเพื่อให้ได้ Capital Gain ค่อนข้างยากลำบาก แต่ก็ถือเป็นโอกาสสำหรับนักลงทุนระยะกลาง-ยาว ที่จะทยอยเข้าสะสมหุ้นและถือข้ามปี ที่แนวโน้มของเศรษฐกิจในประเทศและผลประกอบการบริษัทจดทะเบียนโดยรวมน่าจะผ่านพ้นช่วงต่ำสุดไปแล้ว
ประกอบกับในช่วงต้นปี 2559 ราวเดือน ก.พ. – มี.ค. จะมีหลายบริษัทขึ้น XD และ ประกาศจ่ายปันผล การถือหุ้นยาวเพื่อรับปันผลจึงน่าจะเป็นกลยุทธ์ที่น่าสนใจ
ทั้งนี้ ฝ่ายวิจัยได้ทำการวิเคราะห์เชิงปริมาณ คัดเลือกหุ้นที่อยู่ใน Coverage ที่สามารถคาดหวังผลตอบแทนเงินปันผล (Dividend Yield) ได้ในระดับที่น่าพอใจ (สูงราว 4% ขึ้นไป) มีการจ่ายปันผลเป็นเงินสดสม่ำเสมอในรอบ 7 ปีหลังสุด
ทั้งยังมีความน่าจะเป็นสูงที่ราคาหุ้นจะปรับเพิ่มขึ้นก่อนขึ้น XD โดยกลยุทธ์การลงทุน แนะนำให้ซื้อหุ้นก่อนขึ้น XD ราว 2 เดือน และขายหลัง XD ราว 2 เดือน จะให้ความน่าจะเป็นที่ราคาหุ้นจะปรับขึ้นด้วยผลตอบแทนสูงสุด โดยหุ้นที่อยู่ในเกณฑ์ดังกล่าว ได้แก่
          – INTUCH : Dividend Yield 15F ราว 7.3%, ผลตอบแทนเฉลี่ย 13.2% ความน่าจะเป็น 85.7%
          – ASK : Dividend Yield 15F ราว 7%, ผลตอบแทนเฉลี่ย 12.9% ความน่าจะเป็น 100%
          – ADVANC : Dividend Yield 15F ราว 6.2%, ผลตอบแทนเฉลี่ย 15.9% ความน่าจะเป็น 85.7%
          – MCS : Dividend Yield 15F ราว 5.9%, ผลตอบแทนเฉลี่ย 24.8% ความน่าจะเป็น 71.4%
          – SPALI : Dividend Yield 15F ราว 5.7%, ผลตอบแทนเฉลี่ย 25% ความน่าจะเป็น 85.7%
          – EASTW : Dividend Yield 15F ราว 4%, ผลตอบแทนเฉลี่ย 11.3% ความน่าจะเป็น 71.4%
          – SCC : Dividend Yield 15F ราว 3.3%, ผลตอบแทนเฉลี่ย 12.2% ความน่าจะเป็น 85.7%
 
 
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น มิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน